Corneliu Mureșan, apel public către Ion Dumitrel: Respectați cetățenii județului, suspendați-vă din funcție și nu mai folosiți resursele publice în campanie!
A trecut deja o săptămână de campanie, iar actualul președinte al Consiliului Județean Alba este, de dimineața până seara, în campanie. Dorind să dea dovadă de vitalitate electorală, domnul Dumitrel își suprapune campania peste orele de program, când ar trebui să fie la serviciu și să muncească pentru toți cetățenii județului. Dimineața în piețe și târguri, la amiază la alte acțiuni electorale, astfel că nu știm când mai are timp pentru Consiliul Județean. Mai mult, candidatul PNL folosește și resursele instituției și nu ratează niciun eveniment public pentru a-și folosi calitatea publică în scop electoral.
Lansez un apel public către domnul Ion Dumitrel: Suspendați-vă din funcție, respectați legea și demnitatea publică conferită de cetățenii județului! Nu mai amestecați campania electorală cu activitatea Consiliului Județean Alba și nu mai folosiți resursele publice ale instituției în scop electoral.
Vă rog să priviți apelul meu ca pe un apel la normalitate în administrația județeană, nefiind un atac politic. Fiecare dintre noi trebuie să trateze cu responsabilitate funcția publică, să folosească resursele și banii publici doar în interesul public (al cetățenilor) și doar în exercitarea funcției publice.
Cu aproape o lună înainte de campania electorală, mi-am dat demisia din funcția de subprefect al județului Alba, oferind posibilitatea Guvernului României să numească un înlocuitor pentru ca activitatea instituției să nu fie afectată. A fost un gest corect și normal deoarece am decis să candidez la alegerile din acest an pentru funcția de președinte al Consiliului Județean Alba. În prezent, la locul de muncă actual, sunt în concediu și mi-am delegat atribuțiile de serviciu. Conduc în campania electorală mașina proprietate privată și folosesc resursele personale, cu respectarea legislației privind finanțarea campaniei electorale.
Fac parte din generația care s-a educat în capitalism. Sunt unul dintre oamenii care NU s-a trezit lucrând „la stat”, ci am muncit de foarte tânăr în mediul privat, înțelegând că banul trebuie drămuit și cheltuit cu responsabilitate, învățând regulile managementului real, bazat pe rentabilitate, performanță și corectitudine. Pentru mine, banul public înseamnă banul cetățeanului, care și-a pus încrederea în aleșii săi, astfel încât nu aș putea vreodată să folosesc o poziție publică în interes personal sau politic.
Închei spunând că folosirea resurselor publice în scop electoral este ilegală, iar suspendarea din funcție pe perioada campaniei electorale ar fi, pe lângă normalitatea despre care am vorbit, și o dovadă de fair play din partea domnului Ion Dumitrel. Ca om care a fost sportiv în tinerețe, domnul Dumitrel ar trebui să știe că, în orice competiție, nu poți interpreta regulile în interesul personal, ci regulile sau legea se aplică tuturor, cu aceeași măsură.
Cu bună credință,
Corneliu Mureșan
Candidatul PSD pentru funcția de președinte al Consiliului Județean Alba
Comandat de PARTIDUL SOCIAL DEMOCRAT Organizația Județeană Alba / Distribuit de S.C. Independent S.R.L. Cod mandatar financiar coordonator: 21240002
Urmăriți Alba24.ro și pe Google News
Dacă ți-a plăcut articolul: